**СТАНОВИЩЕ**

на проф. дпн. Лиляна Александрова Грозданова

по конкурса за „доцент” по направление 2.1. Филология (езикознание с английски език), обявен в ДВ бр. 5 от 17.01.2012 г.

за гл.ас. д-р Александра Божидарова Багашева

Катедра „Англицистика и американистика”, ФКНФ, СУ. „Св. Климент Охридски”

Гл.ас. д-р Александра Багашева е млад езиковед-англицист с богата творческа биография и солиден преподавателски опит. Широкото поле на нейните изяви почива върху трайния й интерес към значението в езика и връзката между езика и съзнанието, в теоретичен и приложен план. Това проличава от научните публикации, представени в рамките на конкурса, както и от академичните дисциплини, преподавани в бакалавърската и магистърската програма на Катедрата по англицистика и американистика, ФКНФ, СУ. „Св. Климент Охридски”.

 Личните ми впечатления от д-р Багашева датират от 2005 г., когато имах възможност да оценя отблизо нейните аналитични умения, осведоменост и модерно мислене при разработване на семинарните занятия към курса по Теоретичен синтаксис. Единомислието ни по въпроса за необходимостта от нова методология за преподаване на граматика, която да активира фоновите знания на студентите по езика и да ги подтикне към теоретичен анализ, ни мотивира да създадем проект, който да свърже теоретичните дисциплини в Катедрата по англицистика и американистика с курсовете по практически английски. Успешното разработване и пилотиране на учебните материали е отразено в статията *Uncovering Grammar* (2) и университетската граматика *Analyzing English Grammar* (23). Същата методология е залегнала и в *Кратка английска граматика* (19). Професионалното ни сътрудничество продължава в рамките на проекта *Комуникативни стратегии при КОК* (ръководители проф. М. Данова и д-р Йона Сариева).

 Основните разработки на д-р Багашева са в областта на общото езикознание, лексикалната семантика и словообразуването. За приноса им в споменатите области говори фактът, че са публикувани в престижните научни издания на *Cambridge Scholars Publishing*, *Versita*, Софийския, Пловдивския, Шуменския и Благоевградския университет, в *Bucharest Working Papers in Linguistics, Vol. XIII*., *Linguistics Li*, *Съпоставително* *езикознание* и др. Специално внимание заслужава книгата *Reflections on Compound Verbs and Compounding,* в която се прави задълбочен анализ на „природата, когнитивната ефективност и комуникативната стойност на сложните глаголи” в английския и българския език – едни сравнително слабо изследвани лексикални единици. За първи път се изказва мотивирано становище за нов подход при изследване на семантиката и класификацията на сложните глаголи, поради сложната им когнитивна същност. За цел на бъдещата си научна дейност авторката определя изследването на психолингвистичната същност, дискурсивната употреба и жанровата маркираност на сложните глаголи в двата езика.

 За стойността на научната продукция на д-р А.Багашева свидетелства и активното й участие в редица международни научни форуми, включително и като председател на секция и организатор на семинар по словообразуване.

 Гл. ас. Александра Багашева е един от най-активните членове на Катедрата по англицистика и американистика − компетентна, отзивчива и етична към колегите, отворена към студентите.

